按水旱之灾将畢呈叔康太守
作者：韋驤
朝代：宋

paragraphs: 使符星火急，騎馬徧郊原。
水旱生靈瘁，朝廷惠澤存。
縱横来履畝，高下必分村。
訴牒秋雲積，批毫墨電奔。
豈無憂歲計，何敢隘君恩。
不許胥徒欬，寧從僕馭繁。
恐驚民室困，愁蹴路塵翻。
縣令非能此，邦侯預戒言。
流離烏忍去，愷悌莫輕論。
輙代疲甿手，爲詩謝戟門。